Vuokratyöllä tarkoitetaan työsuhdetta, jossa palkansaaja työskentelee työvoimaa välittävän tai vuokraavan yrityksen kautta. Suurimmat henkilöstönvuokrausta käyttäneet toimialat olivat teollisuus, hotelli- ja ravintola-ala sekä kuljetus-, varasto- ja logistiikka-ala vuonna 2010. Näiden jälkeen eniten vuokratyövoimaa käytetään terveydenhoito- ja sosiaalialalla, kaupan alalla ja rakennusalalla. Lähde: Tilastokeskus

Henkilöstövuokraustoimintaa ja -lakia pitäisi muuttaa niin, että työ- ja elinkeinotoimistot ottaisivat pätkätöiden välityspalvelun hoitaakseen, ehdottavat kansanedustajat Lea Mäkipää (ps.) ja Jari Lindström (ps.).

–Jos henkilöstöä vuokrattaisiin lyhyisiin pätkätöihin, olisi se toiminta sallittua vain TE-toimiston kautta, jossa toimisi valtakunnallinen henkilö- ja vuokrauspalvelu, Mäkipää ehdottaa tiedotteessa.

Hän vahvistaa Uudelle Suomelle puhelimessa, että kaksikon mielestä yksi vaihtoehto olisi henkilöstövuokrafirmojen alasajo.

–Eihän se helppoa ole tetenkään toteuttaa, mutta keskustelua voitaisiin herättää, Mäkipää sanoo.

Hänen mielestään TE-toimisto olisi oikea taho hoitamaan asiaa, koska sillä on tiedot kaikista työttömistä, jotka ovat ilmoittautuneet ja siten valmiit rekisterit.

–Keskusjohtoisella henkilöstövuokrauksen suunnittelulla ala kehittyisi myös työntekijöiden etua turvaavaksi, Mäkipää kertoo.

TE-toimiston palvelut voitaisiin Mäkipään ja Lindströmin mukaan rahoittaa kohtuuhintaisilla palvelukorvauksilla käyttäjäyrityksiltä. Näin palkkatasoa voitaisiin nostaa työntekijöiden kannustamiseksi.

Mäkipää ja Lindström korostavat, että tilastojen mukaan vain viisi prosenttia vuokratyöntekijöistä työllistyy vakituiseen työsuhteeseen. Esteenä on heidän mukaansa, että vuokrausyritykset vaativat usein rekrytointimaksua käyttäjäyrityksiltä.

–Tämä on iso ongelma Suomessa. Vuosikausia tehdään pätkätöitä vaikka olisi tarvetta vakinaistaa. Työntekijöiden etuja poljetaan, Mäkipää sanoo.

–Yksityisten vuokrausyritysten työntekijät on vakinaistettava, Lindström sanoo.

Hän uskoo, että työn joustavuus, pätkätyöt ja henkilöstövuokraus ovat tulleet jäädäkseen. Jos henkilöstövuokrausfirmoja ei saataisi lopetettua, niin ainakin pelisääntöjä pitäisi muuttaa.

–Voisiko henkilöstövuokrauksen ja työvoimatoimiston yhteistyötä tiivistää siten, että kaikki henkilöstövuokrausta tekevät yhtiöt velvoitettaisiin solmimaan jatkuvia työsuhteita tai vähintään puolen vuoden työsopimuksia, Lindström sanoo.

Hän arvostelee vuokratyövoimaa käyttäviä yrityksiä henkilöstöön liittyvien yritysriskien kiertämisestä vuokrausyrityksen kautta vuokratyöntekijän kannettavaksi.

–Nyt yhteiskunta sallii tai jopa tukee järjestelmiä, joissa yritystoiminnan riski siirtyy työntekijälle. Tämä ei edistä työurien pidentämistä, Lindström sanoo.

Mäkipää korostaa, että vuokratyöntekijöille maksetaan keskimääräistä pienempää palkkaa, työsuhde-edut ovat vakituisia työntekijöitä huonommat, kuten yrityskohtaiset edut ja lisiä. Lyhyitä vuokratöitä tekevät jäävät myös ilman äitiys- ja perhevapaita tai lomapalkkaa.

–Siinä tarpeeksi syitä toteuttaa vuokratyöntekijöiden oikeuksien parantamisen tähtäävät uudistukset, Mäkipää sanoo.